
ABSTRACT

Adoptarea normelor comunitare în materie de democraţie şi stat de drept are desigur implicaţii şi asupra demnităţilor şi funcţiilor publice.

Cele 2 noţiuni diferite sub aspectul abordării : funcţia publică şi demnităţile publice au fost tratate pe larg, atât din punct de vedere al doctrinei administrative, cât şi al dreptului public dar şi al răspunderii penale ce incumbă funcţionarilor publici respectiv demnitarilor
.
Pe de o parte, reforma serviciului public la nivel european pune accent pe următoarele obiective: eficacitate, responsabilitate, onestitate, integritate, dinamism, atitudine nonpartizană pentru funcţionarii publici, iar pe de altă parte există particularităţile legate de demnităţile publice ce presupun evitarea conflictelor de interese
, traficul de influenţă, prevenirea şi combaterea corupţiei în exercitarea mandatului
.
Studiul de faţă încearcă o prezentare comparativă a aspectelor privind funcţia publică şi demnităţile publice în unele state membre ale Uniunii Europene din punct de vedere al răspunderii penale pentru infracţiunile comise în timpul exercitării autorităţii de stat.

Cu toate că avem în vedere prezenţa anumitor deosebiri, există, totuşi, o dimensiune europeană a funcţiei publice – şi anume – necesitatea existenţei unui corp de funcţionari publici selectat şi testat riguros. Nu trebuie neglijat aspectul instruirii în ştiinţa conducerii pentru funcţionarii publici; numai astfel se va crea o elită capabilă să consilieze şi să administreze eficient instituţiile publice.

Este deja un adevăr cunoscut că, pentru construirea şi consolidarea democraţiei, este necesară nu numai o reformă politică şi economică a societăţii, ci şi o reformă administrativă la toate nivelurile şi implicit o reformare şi modernizare a serviciului public
.
 De asemenea, democraţia depinde de respectarea statului de drept, valorilor fundamentale, dar şi de competenţa celor care ocupă funcţii sau  demnităţi publice.

I. CONSIDERAŢII GENERALE

Aşa cum afirma prof. P. Negulescu, în cursul de Drept administrativ (1934): “Funcţiunea publică este complexul de puteri şi competenţe, organizate de lege, pentru satisfacerea unui interes general, în vedere de a fi ocupată, în chip temporar, de un titular (sau mai mulţi), persoană fizică, care, exercitând puterile în limitele competenţei, urmăreşte realizarea scopului pentru care a fost creată funcţiunea.”

Tradiţia politico-administrativă a statelor membre ale Uniunii Europene poate influenţa conţinutul acestei noţiuni. Serviciul public poate fi privit ca o instituţie independentă ?

În Franţa, Germania şi Marea Britanie, serviciul public este văzut ca o forţă independentă ce asigură „continuitatea statului”; serviciul public este mediator între stat şi societatea civilă, garantează respectul pentru interesul general; de la funcţionarii publici se aşteaptă să fie nonpartizani, loiali, imparţiali, conştiincioşi şi preocupaţi de interesul general
.
O primă accepţiune a termenului include:

- toţi salariaţii care lucrează în sectorul public: ministere, departamente de stat;
- toţi salariaţii care lucrează pentru administraţia publică locală (regiuni, provincii, departamente, oraşe, municipalităţi, etc);

- toţi salariaţii care lucrează în alte servicii publice economie şi sociale.

În ţări precum Franţa, Germania şi Belgia funcţionarii din spitale, angajaţii căilor ferate, sunt consideraţi funcţionari publici.

A doua accepţiune a termenului:

- toţi salariaţii care exercită prerogativele autorităţii publice, care ajută la apărarea intereselor vitale ale statului sau funcţionarea administraţiei centrale şi locale ;
- salariaţi ai forţelor armate;

- salariaţi ai forţelor de poliţie;

- salariaţi care au ca atribuţii aplicarea legilor: personalul judecătoresc, cei ai organelor fiscale, ai serviciului diplomatic, ai ministerelor, administraţiei centrale şi locale, ai băncilor centrale.
O categorie specială o reprezintă în unele state, de exemplu în Franţa, funcţionarii ataşaţi diverselor autorităţi publice precum: funcţionarii care lucrează pentru şeful statului sau funcţionarii care lucrează pentru şeful statului sau funcţionarii care lucrează pentru Parlament.
În România
, atât prin Codul penal dar şi prin adoptarea Legii nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, publicată în Monitorul Oficial nr. 279/21.04.2003, cu modificările şi completările ulterioare, s-a creat un cadru normativ detaliat privind exercitarea demnităţilor publice şi a funcţiilor publice, prin reglementarea procedurii de verificare a actelor administrative şi, în general, a actelor juridice emise sau încheiate de către aceste categorii de persoane în exercitarea funcţiei, cu încălcarea obligaţiei de abţinere, dacă se produce un folos material pentru sine, pentru soţul acesteia sau pentru o rudă de gradul I. 

Dispoziţiile Legii nr. 161/2003 privitoare la conflictul de interese şi regimul incompatibilităţilor se aplică Preşedintelui României, deputaţilor şi senatorilor, consilierilor prezidenţiali şi consilierilor de stat din Administraţia Prezidenţială, primului-ministru, miniştrilor, miniştrilor delegaţi, secretarilor de stat, subsecretarilor de stat (şi funcţiile asimilate acestora prevăzute în actele normative privind organizarea şi funcţionarea acestor autorităţi), prefecţilor şi subprefecţilor; magistraţilor, aleşilor locali, funcţionarilor publici.
Modificări importante cu privire la definirea conceptului de funcţionar public sunt aduse de noul Cod penal
.  Potrivit art. 175, al. 1 din Noul Cod Penal, funcţionar public, în sensul legii penale, este persoana care, cu titlu permanent sau temporar, cu sau fără o remuneraţie:
a) exercită atribuţii şi responsabilităţi, stabilite în temeiul legii, în scopul realizării prerogativelor puterii legislative, executive sau judecătoreşti;

b) exercită o funcţie de demnitate publică sau o funcţie publică de orice natură;

c) exercită, singură sau împreună cu alte persoane, în cadrul unei regii autonome, al altui operator economic sau al unei persoane juridice cu capital integral sau majoritar de stat ori al unei persoane juridice declarate ca fiind de utilitate publică, atribuţii legate de realizarea obiectului de activitate al acesteia.

De asemenea, potrivit alin. 2 al aceluiaşi articol, este considerat funcţionar public şi persoana care exercită un serviciu de interes public pentru care a fost învestită de autorităţile publice sau care este supusă controlului ori supravegherii acestora cu privire la îndeplinirea respectivului serviciu public. Iar cât priveşte termenul de public, acesta este definit în art.176 din Noul Cod penal ca fiind tot ce priveşte autorităţile publice, instituţiile publice sau alte persoane juridice care administrează sau exploatează bunurile proprietate publică.

Parcurgând dispoziţiile art. 175 alin. 1 şi 2 ale noului Cod penal, se pune în mod firesc întrebarea: ce categorii de persoane vor intra sub incidenţa acestor reglementări, dobândind statutul de funcţionar public?
Dacă avem în vedere prevederile art. 175 alin. 1 lit. a din noul Cod penal, persoanele care exercită atribuţii şi responsabilităţi în vederea realizării prerogativelor puterii legislative nu pot fi altele decât parlamentarii, senatori şi deputaţi, inclusiv organele lor de conducere şi anume: preşedinţii şi vicepreşedinţii, chestorii şi secretarii Camerei Deputaţilor şi ai Senatului României. Din rândul celor care exercită prerogativa puterii executive fac parte: Preşedintele României, primul-ministru, vice-prim-ministru, miniştrii, miniştrii de stat, miniştrii delegaţi cu însărcinări speciale, secretarii de stat, subsecretarii de stat, conducătorii şi adjuncţii organelor de specialitate ale administraţiei publice centrale din subordinea Guvernului sau ai ministerelor dar şi şefii şi adjuncţii acestora din cadrul autorităţilor administrative autonome organizate la nivel central.
Art. 175 al. 1, lit. b din noul Cod penal îi consideră funcţionari publici pe cei care deţin o funcţie de demnitate publică, dar şi pe cei care ocupă o funcţie publică de orice natură. 
Potrivit doctrinei, funcţia de demnitate publică este definită de Legea cadru nr. 284 din 2010 privind salarizarea unitară a personalului plătit din fonduri publice în anexa nr. IX, art. 1, alin. 1, ca fiind o funcţie publică care se ocupă prin mandat obţinut direct, prin alegeri organizate, sau indirect, prin numire, potrivit legii
. Se observă că legea face distincţie între demnităţile alese şi cele numite, iar demnităţile alese, la rândul lor, se împart în două categorii: demnităţi alese la nivel naţional
, din care fac parte Preşedintele României, senatorii şi deputaţii, precum şi cei desemnaţi, din rândul acestora din urmă, în cadrul organelor de conducere ale Senatului şi ale Camerei Deputaţilor, şi demnităţi alese la nivel local unde îi întâlnim pe preşedinţii şi vicepreşedinţii consiliilor judeţene, pe primari şi viceprimari, pe consilierii locali şi judeţeni.
 Cât priveşte funcţiile de demnitate publică numite, Legea nr. 284 din 2010 privind salarizarea unitară îi enumeră pe: membrii Guvernului României, inclusiv pe secretarul general şi pe secretarul general adjunct al instituţiei executive, pe judecătorii Curţii Constituţionale, pe membrii Consiliului Legislativ, ai Curţii de Conturi, pe cei ai Consiliului Concurenţei, ai Consiliului Naţional al Audiovizualului şi ai Consiliului Naţional pentru Studierea Arhivelor Securităţii, pe Avocatul Poporului şi pe adjunctul acestuia, pe consilierii prezidenţiali şi de stat din cadrul Administraţiei Prezidenţiale, precum şi pe secretarii generali şi adjuncţiii lor de la Camera Deputaţior şi Senatul României. Este lesne de observat că avem de a face, în enumerarea făcută, cu demnităţi naţionale. Totuşi nu trebuie neglijaţi, chiar dacă nu sunt prevăzuţi în mod expres de lege, nici demnitarii locali numiţi
şi anume: prefecţii şi subprefecţii.

Cât priveşte art. 175 al.1, lit.b noul Cod penal, teza a doua, care menţionează că sunt consideraţi funcţionari publici, pe lângă demnitari, şi persoanele care ocupă o funcţie publică de orice natură, considerăm că se includ în această categorie: funcţionarii publici, aşa cum sunt ei definiţi de Legea privind Statutul funcţionarilor publici dar şi persoanele care ocupă o funcţie publică de autoritate, aceasta fiind definită în doctrină
 ca fiind o funcţie ocupată de o persoană care aparţine unui organ de conducere dintr-o autoritate publică sau o structură a acesteia, urmare a actului de alegere sau numire. Intră în această categorie toate funcţile de conducere, înalţii funcţionari publici precum şi managerul public.
Nu în ultimul rând, este considerat, potrivit art. 175 al. 1, lit. c din Noul Cod penal, funcţionar public persoana care exercită, singură sau împreună cu alte persoane, în cadrul unei regii autonome, al altui operator economic sau al unei persoane juridice cu capital integral sau majoritar de stat ori al unei persoane juridice declarată ca fiind de utilitate publică, atribuţii legate de realizarea obiectului de activitate al acesteia. Intră în această categorie salariaţii care-şi desfăşoară activitatea pe o funcţie de conducere sau execuţie în cadrul: regiilor autonome naţionale sau locale, societăţilor naţionale sau companiilor naţionale, dar şi cei care desfăşoară o activitate în cadrul asociaţiilor şi fundaţiilor, persoane juridice de drept privat fără scop lucrativ. 
Art. 175 al. 2  din Noul Cod Penal asimilează funcţionarului public şi persoana care exercită un serviciu de interes public pentru care a fost învestită de autorităţile publice sau care este supusă controlului ori supravegherii acestuia cu privire la îndeplinirea respectivului serviciu public. Sunt incluşi particularii care primesc gestiunea unui serviciu public naţional sau local, economic sau socio-cultural, devenind astfel de utilitate publică
. 
Vorbim de subiecţi care-şi desfăşoară activitatea în cadrul persoanelor juridice de drept privat cu scop lucrativ: societăţi comerciale care, prin intermediul contractelor administrative, valorifică, în interesul colectivităţii, naţionale sau locale, după caz, bunurile şi serviciile publice. De asemenea, sunt consideraţi tot aici ca fiind funcţionari publici şi persoanele fizice care exercită o profesie de interes public pentru care este necesară o abilitare specială a autorităţilor publice. Este cazul unor profesii liberale precum notarii sau executorii judecătoreşti
.

Referitor la reglementarea conceptului de funcţionar public
, se remarcă, lucru binevenit de altfel, o schimbare de optică a legiuitorului penal în sensul renunţării la o interpretare extensivă a acestei noţiuni şi, în acelaşi timp, o apropiere de conceptul similar din dreptul administrativ, unde se pune accent pe ceea ce este cu adevărat esenţial pentru un funcţionar public: prerogativa de putere publică; precum şi renunţarea definitivă la reglementarea, în noul Cod penal, a noţiunii de funcţionar. Totuşi nu putem trece peste carenţele care privesc definirea funcţionarului public, neajunsuri ce îşi au originea atât în imposibilitatea determinării sferei complete a noţiunii de funcţionar public dar şi permanenta suprapunere cu sfera altor noţiuni similare
.
Astfel este dată o definiţie mult mai strictă a noţiunii de funcţionar public menită să oglindească cu mai multă rigoare realităţile existente în societatea noastră şi în acelaşi timp să pună capăt şi controverselor din doctrină referitoare la corecta înţelegere a conceptului. Acesta este şi motivul pentru care s-a renunţat la reglementarea noţiunii de funcţionar, care nu este actualmente corect definită din punct de vedere al logicii formale deoarece sub aceeaşi denumire sunt incluse două realităţi antinomice: funcţionarul public şi salariatul-funcţionar
.

Modificările avute în vedere sunt necesare şi în condiţiile în care Codul penal în vigoare îi consideră funcţionari publici chiar şi pe cei care sunt încadraţi în aparatul propriu al autorităţilor şi instituţiilor publice în baza unui contract de munca şi care desfăşoară activităi de secretariat, administrative, protocol, gospodărire, întreţinere şi reparaţii, de deservire şi pază, însărcinări care nu presupun prerogative de putere publică
. Chiar Statutul funcţionarilor publici
, în art.6, nu-i include pe aceşti salariaţi in rândul funcţionarilor publici, ci în rândul personalului contractual, ce intră sub directa incidenţă a prevederilor legislaţiei muncii.
Neajunsurile reglementării art.175, alin.1 Noul Cod penal sunt însă evidente: În primul rând, se remarcă faptul că legiuitorul nici de această dată nu stabileşte concret sfera noţiunii de funcţionar public
. 
Enumerarea pe care o face în articolul sus menţionat, alin.1 lasă loc interpretărilor. Motivul: o suprapunere evidentă de noţiuni cu conţinut asemănător dar totuşi diferit: funcţie publică de autoritate, funcţie de demnitate publică şi funcţie publică. Spre exemplu, în art.175 Noul Cod penal, sfera noţiunii de funcţie de demnitate publică, prevăzută la lit. b, include şi acele funcţii de autoritate ce se exercită în vederea realizării prerogativelor puterii legislative, executive şi judecătoreşti, prevăzute la lit. a; cu alte cuvinte, exponenţii puterilor legislativă, executivă şi judecătorească: senatorii, deputaţii, membrii Guvernului, Preşedintele României şi magistraţii, sunt în acelaşi timp şi demnitari ai statului român; iar prin sintagma folosită în art.175 alin. 1, lit. b: funcţie publică de orice natură, trebuie să înţelegem toate funcţiile de demnitate publică, naţionale şi locale, precum şi funcţiile de autoritate ce presupun atribuţii şi responsabilităţi în scopul realizării celor trei puteri în stat.

În al doilea rând, orice funcţie ce presupune exercitarea prerogativelor puterii legislative, executive şi judecătoreşti, orice funcţie de demnitate publică, orice funcţie publică, precum şi orice persoană care-şi desfăşoară activitatea în cadrul unei regii autonome, companii sau societăţi naţionale, cu capital integral sau majoritar de stat, trebuie întotdeauna să fie remunerată, în caz contrar ne aflăm în faţa unei încălcări a prevederilor legislaţiei muncii. Ne punem firesc întrebarea: care a fost intenţia legiuitorului când, pentru funcţionarii enumeraţi la art. 175, alin.1, a prevăzut şi posibilitatea inexistenţei unei remuneraţii pentru activitatea prestată de aceştia?

În fine, nu ne rămâne decât să aşteptăm momentul când, în legislaţia noastră penală, vom avea o definiţie clară, concisă, în afara oricărei interpretări, a conceptului de funcţionar public care să pună capăt disputelor din doctrină dar care să uşureze, în acelaşi timp, şi munca practicienilor în ceea ce priveşte corecta încadrare a faptelor
.
II. ASPECTE DE DREPT COMPARAT PRIVIND RĂSPUNDEREA PENALĂ
FRANŢA

În Franţa, au avut loc ample dezbateri referitoare la transparenţa vieţii publice în care a fost inclusă problematica diverselor conflicte cu interesul public. În general, agenţii publici titulari şi non-titulari, angajaţi de administraţie au statut de funcţionari publici şi respectă principiile serviciului public
, definit ca activitatea de interes general exercitată de o persoană publică sau de o persoană privată dar sub controlul unei persoane publice
. 
Statutul funcţionarilor publici
 se aplică aşadar persoanelor care au fost numite într-o funcţie permanentă cu timp complet şi titularizată în grade ierarhice ale administraţiilor centrale ale statului, în serviciile deconcentrate sau instituţii publice ale statului. 

În anul 2013 au fost adoptate două legi importante care fac referire la sancţiuni aplicabile unor categorii mai largi incluse în conceptul de transparenţă a vieţii publice: 

- Legea nr. 2013-907 din 11 octombrie 2013 referitoare la transparenţa vieţii publice, care a intrat în vigoare la 1 ianuarie 2014
;

- Legea nr. 2013-1117 din 6 decembrie 2013 referitoare la lupta contra fraudei fiscale şi a marii delincvenţe economice şi financiare


Aceste legi au modificat semnificativ Codul penal francez
 mai ales prevederile din  Cartea IV, Titlul III, Capitolul II se face referire la atingeri aduse administraţiei publice comise de persoane care exersează funcţii publice, în paragraful 3, făcându-se  referire la "urmărirea de interese ilegale". 


În articolul 432-12 Cod penal, modificat prin Legea nr. 2013-1117 din 6 decembrie 2013 referitoare la lupta contra fraudei fiscale şi a marii delincvenţe economice şi financiare, se precizează că fapta, realizată de o persoană deţinătoare a unei funcţii de autoritate publică sau care îndeplineşte o misiune în serviciu public sau de o persoană învestită cu un mandat electiv, de a lua, primi sau păstra, direct sau indirect, un oarecare interes într-o întreprindere sau operaţiune în care ea are, în momentul actului, în întregime sau în parte, misiunea de a supraveghea, administra, lichida sau plăti, este pedepsit cu 5 ani închisoare şi o amendă de 500 000 euro, nivelul acesteia putând să ajungă la dublul produsului sustras prin infracţiune.
 În comunele având 3500 locuitori sau mai mulţi, primarii, adjuncţii sau consilierii municipali delegaţi sau care îi înlocuiesc pot realiza cu comuna în care sunt aleşi transferuri de bunuri mobiliare şi imobiliare sau furnizare de servicii în valoare limitată anual de 16000 euro. Ei pot negocia cu comuna în care sunt aleşi deţinerea unui lot  pentru locuinţă proprie, închirierea, cu autorizarea consiliului municipal. În aceste comune, aceiaşi aleşi pot achiziţiona un bun aparţinând comunei cu scopul de a dezvolta activitatea lor profesională, dar preţul nu poate fi inferior evaluării serviciilor domeniilor. Actul trebuie autorizat, oricare ar fi valoarea bunurilor, de către consiliul municipal.


În articolul 432-13 Cod Penal, modificat prin introducerea prevederilor Legii nr. 2013-907 din 11 octombrie 2013 referitoare la transparenţa vieţii publice, care a intrat în vigoare la 1 ianuarie 2014, se menţionează că este pedepsit cu închisoare şi o amendă de 200000 euro, a cărei valoare poate fi dublul produsului sustras prin infracţiune, fapta realizată de o persoană care este însărcinată, chiar şi membru al guvernului, titular al unei funcţii executive locale, funcţionar sau agent al unei administraţii publice, care fie în exercitarea funcţiilor, fie în asigurarea supravegherii sau controlului unei întreprinderi private, sau prin încheierea unor contracte de orice natură, fie prin propunerea directă a unor decizii, de a lua sau de a primi o participaţie prin muncă, consiliere sau capital în una din aceste întreprinderi, înaintea expirării intervalului de trei ani următori încetării funcţiilor sale. Este pedepsită cu aceleaşi pedepse orice participare care depăşeşte 30% din capitalul comun sau un contract încheiat cu exclusivitate.

Referitor la funcţionarii publici, salariaţii autorităţii locale şi regionale sunt consideraţi funcţionari publici; statutul lor este reglementat prin legi speciale şi este diferit de cel al funcţionarilor publici din administraţia centrală
.

Astfel, Legea nr.83-634 din 13 iulie 1983 privind drepturile şi obligaţiile funcţionarilor, modificată şi completată ulterior, prevede:
Cap. I: Dispoziţii generale

Art. 5 „Nimeni nu poate avea calitatea de funcţionar:

· dacă nu posedă naţionalitatea franceză; 
· dacă nu se bucură de drepturile cetăţeneşti; 
· dacă menţiunile din cazierul său judiciar sunt incompatibile cu exersarea funcţiei; 
· dacă nu se găseşte într-o slujbă conform Codului de serviciu naţional; 
· dacă nu îndeplineşte condiţiile de aptitudini psihice cerute pentru exersarea funcţiei. 
Art. 1 “Prezenta lege constituie statutul general al funcţionarilor de stat şi ai colectivităţilor teritoriale

 Cap. I: Dispoziţii generale

Art. 2. Prezenta lege se aplică funcţionarilor publici ai administraţiei de stat din regiuni, departamente, comune şi instituţii publice, cu excepţia funcţionarilor parlamentari şi magistraţilor. În serviciile şi instituţiile publice cu caracter industrial sau comercial, nu se aplică decât salariaţilor care au calitatea de funcţionar.”

De asemenea, Legea nr. 84-16 din 11 ianuarie 1984 privind dispoziţii statutare relativ la funcţia publică în stat:

Cap. III: Accesul la funcţia publică

Art. 19. „Funcţionarii sunt recrutaţi prin concurs organizat potrivit următoarelor modalităţi:

1. Concurs deschis candidaţilor posesori ai anumitor diplome sau celor care au efectuat anumite studii;

2. Concurs rezervat funcţionarilor de stat şi, în condiţii prevăzute prin statute particulare, agenţilor de stat “militari şi magistraţi” şi funcţionarilor şi agenţilor colectivităţilor teritoriale şi instituţiilor publice, cât şi candidaţilor în funcţie în cadrul unei organizaţii internaţionale interguvernamentale. Candidaţii la acest concurs trebuie să fi lucrat o anumită perioadă în serviciul public şi, dacă este cazul, să fi primit o anumită instruire. Pentru aplicarea acestei dispoziţii, serviciile cuprinse în cadrul organizaţiilor internaţionale interguvernamentale sunt asimilate serviciilor publice.” 
Capitolul IV: Obligaţii

Art. 25. „Funcţionarii trebuie să se consacre în totalitate activităţii profesionale şi sarcinilor ce le sunt încredinţate. Nu pot exersa cu titlu profesional o activitate privată de orice natură. Condiţiile în care pot fi derogaţi în mod excepţional de la această interdicţie sunt fixate prin decret al Consiliului de Stat.

Funcţionarii nu pot avea, ei însăşi sau prin persoane interpuse, în cadrul unei întreprinderi supuse controlului administraţiei de care aceştia aparţin sau în relaţie cu acestea din urmă, interese de natură să compromită independenţa lor.

Art. 26. Funcţionarul trebuie să păstreze secretul profesional în cadrul regulilor instituite de Codul penal.

Funcţionarii trebuie să facă probă de discreţia profesională pentru toate faptele, informaţiile sau documentele de care au cunoştinţă în exerciţiul funcţiunilor lor, în afară de cazurile prevăzute prin reglementările în vigoare, în special în materie de liber acces la documente administrative. Funcţionarii nu pot fi dezlegaţi de această obligaţie profesională decât printr-o decizie expresă a autorităţii de care depind.

Art. 28. Toţi funcţionarii, indiferent de rangul în cadrul ierarhiei, sunt responsabili de executarea sarcinilor ce le-au fost încredinţate. Trebuie să se conformeze instrucţiunilor superiorului ierarhic, cu excepţia cazului când ordinul este ilegal şi de natură să compromită grav interesul public.”
În privinţa reglementării răspunderii penale a funcţionarului public, formula penală franceză, reflectă o maturitate a politicii penale şi o coerenţă a legiuitorului care, în codul penal francez, legitimează soluţii date de practica judiciară
.

Legiuitorul francez, din perspectiva sediului materiei de reglementare, a optat, în ceea ce priveşte legiferarea răspunderii penale a funcţionarului public, pentru codul penal - dreptul comun în materie de răspundere penală.

Astfel, paleta de infracţiuni în care funcţionarul public compare ca subiect activ circumstanţiat este reglementată de Titlul III „Lezarea (atingerea) autorităţii publice”, capitolul II „Lezarea (atingerea) autorităţii publice săvârşită de către o persoană care exercită funcţia publică”, capitol structurat în patru secţiuni, după cum urmează: - Secţiunea I - „Abuzul de autoritate îndreptat împotriva autorităţilor administrative (statale)” cuprinde trei articole: art.432-1, 432-2 şi 432- 3.

Ca un prim aspect comparativ, legiuitorul francez, în ceea ce priveşte politica sa penală, pune pe primul plan abuzurile savârşite de către funcţionarii publici care aduc atingere însăşi instituţiilor statale. Opţiunea este justificată, dacă apreciem că stabilitatea statală este cea care contribuie în primul rând la respectarea drepturilor şi libertăţilor individuale.

În prezent, legiuitorul român, în titlul VII „Infracţiuni de serviciu sau în legătură cu serviciu”, nu reglementează acest tip de abuzuri. Ca şi corespondenţă de text penal este doar art. 248 Cod penal român denumit „abuz în serviciu contra intereselor publice”. Legiuitorul român are în vedere ca rezultat socialmente periculos doar cauzarea unui prejudiciu instituţiei publice şi nu crearea unei stări de pericol pentru ordinea de drept prin tentativa de a nu se aplica legea sau chiar împiedicarea efectivă a aplicării ei.
Făptuitorul, în cazul acestor infracţiuni reglementate de art. 432-1, 432-2 şi 432-3, este un subiect activ circumstanţiat: funcţionar public numit, care exercită o funcţie publică ce implică exerciţiul autorităţii de stat sau strict al unui serviciu public, sau o persoană aleasă care exercită o funcţie de demnitate publică. Valoarea socială protejată este ordinea de drept instituită prin constituţia franceză şi ansamblul cadrului normativ, denumit simplu „lege”.
Punerea ordinii de drept în pericol prin împiedicarea neaplicării legii se sancţionează cu o pedeapsă de 5 ani închisoare şi o amendă în cuantum de 75.000 euro. Împiedicarea efectivă a aplicării legii atrage un regim sancţionator mai grav, şi anume: 10 ani închisoare şi 150.000 euro amendă (efectiv pedepsele se dublează).

Este sancţionată, de asemenea, fapta persoanei a cărei mandat a încetat indiferent dacă este numită sau aleasă în respectiva funcţie publică sau de demnitate publică care exercită, după încetarea mandatului, atributele care le implică funcţia deţinută.

Sistemul sancţionator este unul de natură cumulativă, pedeapsa amenzii penale fiind o sancţiune cumulată cu cea a închisorii şi nu una alternativă, ca în sistemul penal de drept român.

- Secţiunea a II-a, „Abuzurile de autoritate săvârşite împotriva particularilor

(persoane fizice sau juridice de drept privat)” este structurată în patru subsecţiuni.

Prima subsecţiune - „Lezarea libertăţilor individuale” cuprinde articolele 432-4, 432-5, 432-6 din Cod penal.

Expresia chargée d’une mission de service public face distincţia dintre funcţionarul cu exerciţiul autorităţii de stat şi funcţionarul dintr-un serviciu public detaşat în exercitarea unei activităţi.

De asemenea, legiuitorul francez a tranşat problema funcţiei elective publice şi funcţiei numite publice, ambele categorii fiind considerate subiecte circumstanţiate ale faptelor penale reglementate de capitolul II din Codul penal francez
.
Formula legiuitorului francez vis-a-vis de abuzurile de autoritate este simplă şi eficientă ca finalitate juridică
.

Nu utilizează ca legiuitorul român sintagma „drept sau interes legitim”. Utilizând sintagma „libertăţi individuale” s-au acoperit, într-un mod eficient, drepturile şi libertăţile individuale legiferate de către Constituţia franceză, Convenţia Europeană a Drepturilor Omului şi, eventual, legi speciale.

O circumstanţă agravantă este strâns legată de libertatea individului şi reţinerea lui peste termenul legal cu un număr de 7 zile şi are un regim sancţionator mai drastic (art.432-4, alin.2 Cod penal).
Art.432-5 şi art.432-6 din Codul Penal francez reglementează abuzul de autoritate vis-a-vis de reţinerea sau arestul ilegal sub toate aspectele, fie că măsura nu se impune şi nu are nicio formă de legalitate, fie că s-a luat fără mandat judiciar.

Este sancţionat în egală măsură funcţionarul public care ia această măsură efectiv, cel din ordinul căruia se ia măsura, cât şi cel care are cunoştinţă de o asemenea măsură şi stă într-o stare de pasivitate fără a lua nicio măsură.
Spre deosebire de legiuitorul român care a grupat infracţiunile prevăzute de art.266 Cod penal român (arestarea nelegală şi cercetarea abuzivă) şi art.268 Cod penal român (represiunea nedreaptă) sub egida capitolului II „Infracţiuni care împiedică înfăptuirea justiţiei”, legiuitorul francez a optat pentru formula ca infracţiunile care îl au ca subiect activ circumstanţiat pe funcţionarul public să se regăsească reunite într-un singur titlu, ca infracţiuni care lezează autoritatea de stat prin încălcarea ordinii de drept, a drepturilor şi libertăţilor individuale indiferent dacă titularul este persoană fizică sau juridică, continuând cu libertăţi specifice, cea mai importantă fiind libertatea fizică de mişcare a individului care poate fi reţinut sau arestat numai în cazurile strict prevăzute de lege, cu respectarea procedurii legale.

Legiuitorul român are ca principal criteriu de grupare a infracţiunilor relaţiile si valorile sociale încălcate prin savârşirea respectivelor fapte penale şi care constituie obiectul juridic principal.
Legiuitorul francez, pe langă acest criteriu, a avut în vedere subiectul activ circumstanţiat sancţionat cu un regim sancţionator mai grav, motivat de faptul că în primul şi în primul rând statul, prin reprezentanţii săi, trebuie să respecte legea. Dacă nici aceştia nu sunt corecţi şi echidistanţi în exercitarea atribuţiilor de serviciu care implică exerciţiul autorităţii de stat, indiferent de natura mandatului (numit sau ales), nu mai putem vorbi de stabilitate statală şi, cu atât mai puţin, de un stat, garant al drepturilor şi libertăţilor individuale consfinţite de constituţie şi convenţii internaţionale.

Corespondenţa în codul penal român actual al textului art. 432-5 alin.2 este art. 265 alin.1 - omisiunea de a încunoştiinţa organele judiciare.

Subsecţiunea a II-a vizează protejarea libertăţilor individuale prejudiciate prin utilizarea discriminării, conduita funcţionarului public fiind sancţionată de ilicitul penal.

Discriminarea este definită de art.225-1 Codul penal francez: toate diferenţele realizate pe criterii de origine, sex, situaţie familială, stare de sănătate, handicap, moravuri, opinii politice, activităţi sindicale, apartenenţa sau non-apartenenţa la adevărata sau presupusa etnie, naţiune, rasă sau religie.

Ca faptă penală, abuzul de autoritate pe criterii de discriminare este reglementat de art.432-7 Cod penal francez. Textul de lege corespondent din Cod penal actual este art.247 - abuzul în serviciu prin îngrădirea unor drepturi.

Pentru a sublinia faptul că atât textul de lege penală român, cât şi cel francez se referă la acelaşi subiect circumstanţiat precizăm că sintagma „persoana reprezentantă a unei autorităţi publice sau detaşată de un serviciu public” este echivalentul sintagmei „funcţionar public”.

Legiuitorul francez utilizează constant în Codul penal titulatura de „persoana garantă sau depozitară a unei funcţii publice sau detaşată într-un serviciu public” pentru a rezolva interpretările privind persoanele care îndeplinesc funcţii care implică exerciţiul autorităţii de stat indiferent de natura mandatului (numit sau ales), rezolvată, în codul penal român, destul de defectuos prin utilizarea sintagmei „funcţie de demnitate publică” versus „funcţie de autoritate publică”.

Utilizarea sintagmei „persoana reprezentantă a unei autorităţi publice sau detaşată într-un serviciu public” de legiuitorul francez rezolvă de asemenea şi eterna controversă „angajat contractual - funcţionar public”. Realitatea dezvăluie faptul că şi angajatul contractual poate de facto să îndeplinească atribuţii care ţin de apanajul funcţiilor publice ce implică exerciţiul autorităţii de stat, fiind acel funcţionar de facto
.

De asemenea, pentru a compare ca subiect circumstanţiat a unor infracţiuni care lezează autoritatea de stat în codul penal francez, tot ceea ce prevalează este dacă, de facto, respectiva persoană a exercitat respectivele atribuţii indiferent de legalitatea mandatului său.

Dispoziţiile art.432-7 Cod penal francez sunt aplicabile atât timp cât nu sunt contrare politicii economice guvernamentale stabilită prin hotărârâri de guvern şi tratate internaţionale la care Franţa este parte.

Formula legislativă franceză este mult mai directă, clară şi concisă decât a legiuitorului român. Ca analiză comparativă, latura obiectivă reglementată de art.247 C.p. rom. Se referă la crearea unei situaţii de inferioritate constând în neacordarea unui drept sau interes legitim pe criterii de discriminare, enumerate strict de textul de lege amintit.

Subiectul pasiv al infracţiunii reglementate de textul art.432-7 Cod penal francez, cât şi în cel prevăzut de art.247 Cod penal român actual, este o persoană fizică sau juridică de drept privat.

În ceea ce priveşte rezultatul socialmente periculos, formula franceză este mult mai echilibrată, urmărindu-se în egală măsură ocrotirea drepturilor şi libetăţilor persoanelor de drept privat, cât şi a celor de drept public.
Pe cale de consecinţă, şi prejudicierea activităţii economice a unei persoane juridice de drept privat pe criteriile de discriminare punctate de art.225-1 Cod penal francez constituie un abuz de autoritate
.
Secţiunea a III-a denumită Încălcarea probităţii (demnităţii) este structurată în cinci subsecţiuni, după cum urmează: Delapidarea (art.432-10), Corupţia pasivă şi traficul de influenţă savârşită de o persoană care deţine o funcţie publică (art.432-11), Conflictul de interese (art. 432-12,432-13), Lezarea libertăţii de acces şi egalitate a concurenţei (agenţi economici) în pieţele publice (art.432-14), Sustragerea sau deturnarea bunurilor (art.432-15, art. 432-16).

Interpretarea dispoziţiilor Codului penal nu au un caracter strict obligatoriu, Curtea de Casaţie avand competenţă, în ultimă instanţă, de a statua modul de interpretare a normelor juridice cuprinse în codul penal francez.

Codul penal francez adoptat în 1993 a implementat numeroase principii de drept consacrate de jurisprudenţă, precum răspunderea penala a persoanei juridice implementată în dreptul penal românesc de abia în anul 2006 prin art.I pct.1 din Legea nr.278/2006 pentru modificarea şi completarea Codului penal, precum şi pentru modificarea şi completarea altor legi.

Art.432-14 Cod penal este considerat o reiterare a art.7 din Legea nr.91-3 din 1991 privind transparenţa şi regularitatea (legalitate a procedurilor pieţei), cât şi instituirea unor reguli de publicitate şi concurenţă privind anumite contracte în vederea protejării libertăţii de acces şi egalitate privind agenţii economici în pieţele publice.

Infracţiunea de delapidare, săvârşită de o persoană depozitară a autorităţii publice sau detaşată într-o misiune de un serviciu public, constă în a solicita, a ordona încasarea cu titlu de taxe, impozite etc. a unei sume care nu era datorată sau care depăşea ceea ce se datora sub acest titlu (de taxă, de impozit) şi este sancţionată cu 5 ani închisoare şi 75.000 euro amendă. Constituie o modalitate alternativă de săvârşire a infracţiunii de delapidare şi reducerea (exonerarea fară a avea un drept în acest sens) nejustificată a taxelor şi impozitelor datorate de un contribuabil. Tentativa este sancţionată cu aceeaşi pedeapsă ca şi fapta comisă.

O subsecţiune care este importantă este cea privind corupţia pasivă şi traficul de influenţă săvârşit de o persoană care îndeplineşte funcţii publice.

Art.432-11 Cod penal este reluat într-o manieră similară de legiuitorul român prin art.257 denumit trafic de infuenţă, cu următoarele precizări:

- în textul penal francez faptuitorul poate fi strict doar o persoană care exercită o funcţie, indiferent de natura mandatului său, numit sau ales, şi legalitatea sa, motiv pentru care fapta penală este denumită corupţie pasivă şi trafic de infuenţă;

- corupţia activă este exercitată strict de particulari (persoane fizice sau juridice de drept privat) şi reglementată în capitolul intitulat „Lezarea administraţiei de către particulari”; excepţia este reprezentată de corupţia unui magistrat sau jurat care poate fi atât activă cât şi pasivă, reglementată în capitolul „Lezarea (atingerile aduse) justiţiei”
;

- regimul sancţionator este mult mai strict în textul penal francez decât în cel român, respectiv 10 ani închisoare şi 150.000 euro amendă;

- sistemul legislativ francez permite de asemenea, aplicarea unor pedepse complementare, precum interzicerea exercitării drepturilor civice, civile şi familiale pe o durată care nu poate depăşi 5 ani şi măsura confiscării;

Constatăm faptul că legiuitorul roman sancţionează primirea de bani, bunuri etc. pentru îndeplinirea unui act sau neîndeplinirea sa de către un funcţionar în modalităţi care condiţionează primirea banilor înainte de îndeplinirea sau după îndeplinirea actului, prin prisma textelor de lege din Codul penal român, respectiv art.254 - luarea de mită, art.255 - darea de mită, art.256 - primirea de foloase necuvenite, art.257- traficul de influenţă, cât şi prin prisma Legii nr.78/2000 privind prevenirea, descoperirea şi sancţionarea faptelor de corupţie.
Astfel, doctrina şi jurisprudenţa română a dezbătut distincţia „luare de mită” versus „primirea de foloase necuvenite” în funcţie de momentul în care funcţionarul îşi îndeplineşte sau nu actul care ţine strict de atribuţiile sale de serviciu.

Prin urmare, dacă în cazul dării de mită îndeplinirea actului sau neîndeplinirea sa este condiţionată de primirea „mitei” sub formele descrise de legiuitor, primirea de foloase necuvenite presupune că funcţionarul îşi îndeplineşte corect atribuţiile, dar ulterior îndeplinirii actului primeşte recompensa materială în modalităţile specificate de textul art.256 Cod penal român actual. Această ultimă infracţiune, prin reglementarea ei de către legiuitorul român, sancţionează conduita funcţionarului care primeşte foloase materiale pentru îndeplinirea unei atribuţii de serviciu care ţinea de fişa postului său, îndeplinirea ei fiind o conduită corectă care ţine de normalitatea raporturilor de serviciu.
Legiuitorul francez face doar distincţia dintre traficul de influenţă pasiv versus activ şi corupţia pasivă versus activă.

Traficul de influenţă şi corupţia pasivă sunt săvărşite strict de către o persoană care are o funcţie ce implică exerciţiul autorităţii de stat sau este detaşată într-un serviciu public şi implică primirea, oferirea, promiterea de bani, foloase materiale pentru îndeplinirea unui act sau neîndeplinirea sa (sarcina de serviciu, respectiv îndeplinirea, neîndeplinirea actului ţinând strict chiar de subiectul activ) sau promisiunea că va influenţa funcţionarul public de care depinde efectiv îndeplinirea actului, indiferent de faptul că influenţa este reală sau nu, în schimbul aceloraşi foloase materiale
.
Traficul de influenţă activ (art.433-1 C.p.fr.) şi corupţia activă (art.433-2 C.p.fr.) sunt săvârşite de persoane fizice sau juridice de drept privat.

Sancţiunile sunt distincte: în cazul traficulului de influenţă activă săvârşit de persoane fizice sau juridice de drept privat pedepsele fiind mai blânde (5 ani de închisoare şi 75.000 euro amendă penală).

Este sancţionat în egală măsură şi cel care acceptă să fie corupt cu o pedeapsă similară de 10 ani închisoare şi 150.000 euro amendă penală, în speţă persoana care îndeplineşte funcţia publică.
O altă modificare a Codului penal francez a avut loc prin Legea nr.595 din 30 iunie 2000 care integrează în dreptul penal francez intern Convenţia privind lupta contra corupţiei ce implică funcţionarii comunităţilor europene sau funcţionarii statelor membre ale Uniunii Europene, împreună cu Protocolul din 19 iunie 1997 care completează Convenţia P.I.F. (contra fraudei comunitare, din 26 iulie 1995) şi Convenţia OECD (Organizaţia Europeană pentru Cooperare şi Dezvoltare referitoare la lupta contra corupţiei, agenţilor publici străini în tranzacţiile comerciale internaţionale). 

Astfel, s-a introdus un nou capitol în cadrul Titlului II, Cartea a IV-a denumit „Atingeri aduse administraţiei publice a comunităţilor europene, a altor state străine şi a organizaţiilor publice internaţionale”.
Capitolul cuprinde articolele: art.435-1
 – corupţia pasivă a funcţionarilor comunităţilor europene sau a funcţionarilor altor state membre ale Uniunii Europene, art.435-2 - 435-4 – corupţia activă a funcţionarilor comunităţilor europene sau a funcţionarilor altor state membre ale Uniunii Europene. Art. 435-5 şi art. 435-6 reglementează pedepsele complementare facultative, primul pentru persoanele fizice, iar cel din urmă pentru persoanele juridice. 

Pedeapsa principală aplicată pentru toate ipotezele de săvârşire a infracţiunilor anterior menţionate este de 10 ani închisoare şi 150.000 euro amendă penală.
O altă subsecţiune a secţiunii a III-a din Codul penal francez, o reprezintă „Conflictul de interese”, structurată în două articole: art.432-12 şi art.432-13 Cod penal modificate recent prin Legea nr. 2013-907 din 11 octombrie 2013 referitoare transparenţa vieţii publice şi intrată în vigoare la 1 ianuarie 2014.
Articolele în cauză interzic nu numai funcţionarilor publici, ci şi aleşilor locali de a exercita funcţii sau de a deţine acţiuni la diverse întreprinderi, de a avea interes în operaţiuni comerciale sau de a prezerva funcţia, portofoliul de acţiuni (ulterior dobândirii funcţiei publice sau numirii în funcţia de demnitate publică electivă), situate pe raza teritorială unde îşi exercită mandatul şi nu numai.

Norma juridică anterior menţionată are un rol preventiv în apariţia unui conflict real de interese. Practica statuează acest tip de infracţiune ca fiind una continuă. Textul de lege nu sancţionează însă persoana care avea, la un moment dat, funcţia de a supraveghea o întreprindere sau o anumită operaţiune comercială şi în prezent, în timpul exercitării funcţiei publice, nu mai are nicio ingerenţă în respectiva întreprindere sau operaţiune comercială
.

Raportat la sistemul de drept românesc, norma în sine nu reflectă o mare noutate, având în vedere faptul că funcţia publică numită sau aleasă este incompatibilă cu calitatea de acţionar sau administrator într-o întreprindere, indiferent de forma ei de organizare.

Textul penal analog este dat de art.253 ind.1 introdus prin art.I pct.61 din Legea nr.278/2006 şi are în vedere sancţionarea funcţionarului public care, în exerciţiul atribuţiilor de serviciu, îndeplineşte un act ori participă la luarea unei decizii prin care s-a realizat, direct sau indirect, un folos material pentru el însăşi, cât şi pentru soţul său, rudă sau afin, până la gradul II inclusiv, sau pentru o altă persoană cu care s-a aflat în raporturi comerciale sau de muncă în ultimii 5 ani sau din partea căruia a beneficiat ori beneficiază de servicii sau foloase de orice natură.
În concluzie, legiuitorul român condiţionează conţinutul constitutiv al infracţiunii „conflict de interese” de existenţa unui interes sau scop special legat de foloase materiale. Sancţiunea aplicabilă este închisoarea de la 6 luni la 5 ani şi interzicerea dreptului de a ocupa o funcţie publică pe durată maximă.

 Astfel, se poate afirma sub aspect comparativ că, în domeniul dreptului penal, legiuitorul român manifestă o străduinţă de a ne ralia la realităţile sociale, încercând doar crearea unui instrument juridic, văzut ca mijloc de aducere la îndeplinire a unor obligaţii asumate de statul român prin aderarea la Uniunea Europeană.

GERMANIA

Din punct de vedere penal
, funcţionarii publici răspund pentru infracţiunile comise în timpul serviciului public, iar Codul penal prevede infracţiunea numită “acceptarea unui avantaj”, respectiv art. 331 din Codul Penal
, care reglementează toate tipurile de avantaje, cum ar fi: 
 - bani sau avantaje cu valoare similară, cum ar fi jetoane sau vouchere; 

 - bijuterii; 

 - orice tip de dispozitive sau aparatură pentru uz privat, cum ar fi dispozitive electronice ;

 - reducere de preţ în scop particular; 

 - reducerea dobânzilor la împrumuturi; 

 - salariu nejustificat de mare pentru ocuparea paralelă a unui alt post, acceptată de lege; 

 - angajarea rudelor funcţionarului public; 

 - bilete, vouchere de călătorie, mese costisitoare; 

 - oferirea unor cazări costisitoare în mod nejustificat; 

 - moşteniri; 

 - onorarii speciale ; 

 - invitaţii la evenimente exclusiviste ; 

 
 - avantaje sexuale.
Fiecare funcţionar public, mai ales atunci când participă la o procedură administrativă, trebuie să declare sau să raporteze interesele personale (pecuniare sau non-pecuniare) despre care alte persoane ar putea considera în mod rezonabil că îi influenţează acţiunile publice. Numai şeful departamentului sau organismul superior ierarhic pot decide dacă persoana care şi-a declarat parţialitatea trebuie exclusă sau nu. 
În cazul în care aceasta este exclusă din cadrul unei proceduri administrative, nu va putea participa la nicio activitate care ar putea influenţa decizia privind procedura respectivă. 

Astfel, depistarea conflictului de interese se bazează pe controlul ierarhic şi pe dreptul cetăţeanului de a face apel. Dacă o persoană interesată consideră că un funcţionar public părtinitor a participat la procedură, poate intenta acţiune în justiţie. Dacă se dovedeşte că are dreptate, decizia sau rezultatul procedurii este declarat ilegal sau nevalabil. Trebuie menţionat că, din punct de vedere penal sau disciplinar, consecinţele se aplică doar funcţionarului public implicat în cazul în care încălcarea reglementărilor privind conflictul de interese a fost voită sau s-a produs din neglijenţă. 

În scopul garantării principiului egalităţii şi evitării impresiei de incorectitudine, există un sistem detaliat de recuzare şi abţinere. Toate persoanele care acţionează în numele administraţiei trebuie excluse din cadrul procedurii de întocmire a unui act administrativ sau de instituire a unui contract administrativ ori de câte ori persoana: 

• este implicată în procedura administrativă în numele administraţiei şi în calitate de persoană interesată; 

• este rudă a persoanei vizate de procedura administrativă; 

• acţionează în numele unei alte persoane vizate de procedura administrativă; 

• este rudă cu altcineva care acţionează în numele unei persoane vizate de procedura administrativă; 

• este angajat al unei persoane vizate de procedura administrativă (această reglementare are scopul de a evita conflictul dintre loialitate şi interese); 

• a realizat o expertiză pe teme care sunt relevante pentru decizia privind procedura administrativă. 

BELGIA
În ce priveşte funcţia de demnitate publică, potrivit Legii din 4 mai 1999 referitoare la limitarea cumulului mandatului parlamentar federal şi parlamentar european cu alte funcţii şi a legii din 6 iulie 1987
:
Art. 2: mandatul membrilor Camerei Reprezentanţilor sau senatorilor este incompatibil cu funcţiile sau mandatele următoare: 

1. funcţionar sau angajat salariat al statului;

2. ministru cultelor retribuit de stat;

3.  avocat al administraţiilor publice federale;

4. agent al administraţiei trezoreriei statului;

5. comisar al guvernului pe lângă societăţile anonime;

6. guvernator al provinciei, vice-guvernator al provinciei, guvernator adjunct, consilier provincial, grefier provincial;

7. comisar de arondisment;

8. titular de funcţii în Ordinea judiciară;

9. consilier de stat, asesor sau membru al auditoratului, al biroului de coordonare sau agenti ai  ordinii administrative (greffe);

10. judecător, magistrat cu nivel de referend sau grefier la Curtea de Arbitraj;

11. membru al Curţii de Conturi;

12. militar în serviciu activ, cu excepţia ofiţerilor în rezervă activaţi, soldat miliţian în miliţia provinciei;

13. membru al consiliului de administraţie al unei întreprinderi publice autonome dependentă de stat

Art.3: mandatul unui membru al Camerei Reprezentanţilor sau Senatului nu poate fi cumulat cu un mandat executiv remunerat. Este considerat un mandat executiv remunerat: 1. funcţiile de bourgmestre (conducatorul executiv la nivelul comunei), adjunctul acestuia (echevin), preşedintele unui consiliu de ajutor social, oricare ar fi venitul sau; 2. orice mandat exercitat în cadrul unui organism public sau privat, ca reprezentant al statului, al unei comunităţi, unei regiuni, provincii sau a unei comune, în măsura în care acest mandat conferă avantajul puterii prin simpla calitate de membru al Adunării generale sau consiliului de administraţie al acestui organism şi oricare ar fi venitul; 3. orice mandat  exercitat în cadrul unui organism public sau privat ca reprezentant al statului, al unei comunităţi, unei regiuni, provincii sau a unei comune pentru care venitul brut lunar atinge un anume nivel. Acest nivel este adaptat anual.
Legea federală din 2 mai 1995, cu referire la situaţia financiară a funcţiilor publice, prevede obligaţia de a se preciza numele instituţiei, funcţiile şi profesiile deţinute precum şi o declaraţie de avere. Legea reglementează declararea şi înregistrarea declaraţiei de interese pentru mai multe categorii de demnitari şi funcţionari publici, printre care şi pentru membrii Parlamentului
.
CEHIA
Legea nr. 159 din 16 martie 2006
  privind conflictul de interese – se referă la demnitari, inclusiv parlamentari, funcţionari publici şi funcţii expres prevăzute în lege, numiţi generic oficiali publici
.


Art.1 (a) prevede „obligativitatea oficialilor publici de a-şi desfăşura activitatea în aşa fel încât să prevină orice conflict între interesele lor private şi interesele pentru care poartă obligaţia de a le apăra şi proteja în cadrul activităţii lor;


(b) prevede „obligaţia oficialilor publici de a prezenta toate informaţiile care să permită controlul public al activităţii lor, suplimentare sarcinilor decurgând din funcţia publică, controlul public al activelor financiare, al altor venituri, cadouri sau beneficii dobândite în timpul exercitării funcţiei publice şi/sau controlul public al obligaţiilor financiare”.

Art.3:
(1) „Dacă are loc un conflict între interesul public şi interesul privat nici un oficial public nu va da întâietate interesului privat faţă de interesul pe care este obligat să-l susţină sau să-l apere în calitatea de oficial public. În sensul prezentei legi, interesul privat se înţelege a fi orice interes care conduce la un beneficiu privat sau care împiedică o posibilă diminuare a unui avantaj material sau de altă natură”


(2) Niciunui oficial public nu îi este permis să pună în pericol interesul public„

Nicio persoană publică aşa cum este definită în lege (sunt incluşi senatorii şi deputaţii – n.r.) nu poate fi implicată în afaceri sau alte activităţi remunerate, nu poate activa ca persoană juridică sau membru al unei societăţi comerciale, membru în corpul de control sau supraveghere al unei corporaţii, doar dacă nu este altfel prevăzut într-o lege specială.

Limitările prevăzute mai sus nu se aplică activităţilor din domeniul ştiinţific, din învăţământ, mass-media, din domeniu literar, artistic, din domeniul activităţilor sportive, cu excepţia afacerilor desfăşurate în aceste domenii.

Activităţile limitative menţionate trebuie întrerupte după intrarea în serviciul public, la cel mult 30 de zile de la începerea mandatului. Dacă nu este posibilă respectarea acestui termen din motive neimputabile persoanei publice respective, aceasta trebuie să întocmească un raport scris către administraţia serviciului public şi să adopte toate acele măsuri necesare care să garanteze faptul că activităţile specificat ca incompatibile vor fi încheiate în cel mai scurt timp posibil. (art. 4)
Niciun deputat sau senator nu poate reprezenta statul în niciun corp de management, control sau supraveghere dintr-o societate, cu capital integral sau parţial de stat, în nicio societate controlată de stat, din cadrul Băncii Naţionale a Cehiei sau în orice astfel de societate care implică primirea unei remuneraţii pentru astfel de reprezentare.

 Niciun deputat sau senator nu poate accepta o numire sau funcţie în cadrul administraţiei publice, sau o altă funcţie sau serviciu într-o funcţie de decizie (ministru sau altă funcţie din administraţia publică, într-un birou  sau curte de justiţie, în cadrul Biroului Superior de Audit, în cadrul cancelariei prezidenţiale, în cadrul cancelariei Senatului sau Camerei Deputaţilor, în cadrul administraţiei fondului funciar naţional sau în cadrul administraţiei altor fonduri de stat, în cadrul biroului Avocatului Poporului. (art. 5)

Timp de un an de la ieşirea din respectivul serviciu public, niciun oficial nu poate deveni partener sau nu poate accepta o funcţie într-o societate comercială şi nu poate fi subiect al unei afaceri în condiţiile în care, în ultimii trei ani dinaintea terminării mandatului respectivului deputat sau senator, respectiva societate comercială a încheiat contracte cu statul sau cu o unitate de utilitate publică la nivel local şi dacă urmările unui astfel de contract intră în atribuţiile respectivului. (art. 6)  
ESTONIA

Problemele legate de corupţie sunt reglementate de Legea Anti - corupţie
 (care prevede temeiurile juridice pentru prevenirea corupţiei în exercitarea funcţiilor publice şi răspunderea pentru orice încălcare a obligaţiilor stabilite. În conformitate cu subsecţiunea 2 (1) din prezenta lege, legea se extinde la toţi funcţionarii: "un funcţionar este o persoană fizică care deţine o poziţie oficială pentru îndeplinirea îndatoririlor publice, indiferent dacă îndeplineşte atribuţiile impuse permanent sau temporar, pentru o taxă sau fără taxă sau angajat într- o profesie liberală sau în baza unui contract, prin alegere sau numire ". 
Prin urmare, această lege se aplică, atât funcţionarilor publici cât şi demnitarilor (parlamentari, aleşi locali, etc) de asemenea, şi în problema conflictelor de interese. În Codul penal, infracţiunile legate de serviciul public sunt reglementate de Capitolul 17 "Infracţiuni legate de serviciu public".
 
Acest capitol se extinde la fel la funcţionarii publici şi demnitari, la fel ca şi Legea Anti - corupţie. Singura diferenţă este că este necesar acordul Ministrului Justiţiei sau al Parlamentului pentru efectuarea unor acte procedurale şi acuzarea penală cu privire la parlamentari. Acest lucru este prevăzut şi în procedura specială prevăzută în capitolul 14 din Codul de procedură penală.

LETONIA
Legea vizând prevenirea conflictelor de interese
 pentru oficialii publici impune ca toate veniturile obţinute prin activităţi ilicite să fie returnate statului. Ceea ce înseamnă că funcţionarul public care a obţinut venituri prin încălcarea legii trebuie să plătească suma de bani respectivă la bugetul de stat, iar în caz contrar sunt intentate acţiuni în justiţie împotriva sa
.
LITUANIA

     Potrivit art. 228 Cod penal
, infracţiunea de abuz în serviciu este definită ca abuzul de poziţia oficială sau depăşirea competenţelor conferite comise de funcţionarul public sau persoana echivalentul acesteia în cazul în care se produc daune majore  suportate de stat, Uniunea Europeană, o organizaţie publică internaţională, persoană fizică sau juridică. Persoana care comite infracţiunea menţionată anterior poate fi sancţionată cu amendă penală sau cu pedeapsa închisorii până la cinci ani. În cazul în care persoana care comite abuz în serviciu caută un câştig material sau un alt câştig personal aceasta poate primi o pedeapsă mai severă - amendă sau închisoare de până la şapte ani.

Conceptul de funcţionar public este folosit în Codul penal
 într-un sens larg şi include nu numai funcţionarii publici obişnuiţi, dar, de asemenea, categorii largi de persoane care îndeplinesc funcţii în administraţia de stat şi în administrarea justiţiei ( art. 230 din Codul Penal). Politicienii, inclusiv parlamentarii sunt, de asemenea, printre ei. 
Prin urmare, aceleaşi dispoziţii ale Codului penal legate de abuzul în serviciu sunt aplicabile stricto sensu, atât parlamentarilor cât şi funcţionarilor publici.

SLOVACIA

Conform Legii nr.357/2004 privind protejarea interesului public în exercitarea funcţiilor publice (modificată prin Legea no.545/2005)
:
Art.4 (1) În exercitarea funcţiei, un oficial public va urmări protejarea interesului public şi nu va pune mai presus interesul personal.
(2) În exercitarea mandatului său, un oficial public se va abţine de la orice acţiune care vine în contradicţie cu prevederile acestei legi. În acest sens, nu poate:

- să se folosească de funcţia sa, de puterile conferite de funcţie şi de informaţiile pe care le deţine în virtutea funcţiei ca să obţină beneficii pentru sine, pentru rudele sale apropiate sau alte persoane fizice/juridice; această prevedere nu se aplică activităţilor sau atribuţiilor care-i revin în exercitarea funcţiei;

- să solicite/accepte cadouri sau alte avantaje care să aibă legătură cu îndeplinirea atribuţiilor sale;

- să intermedieze pentru sine, pentru rude apropiate sau alte persoane fizice/juridice relaţii de afaceri cu: statul, municipalitatea, organe ale administraţiei locale, companii de stat, fonduri de stat, Fondul Naţional al Proprietăţii şi alte persoane juridice înfiinţate de stat; organizaţii bugetare, organizaţii înfiinţate de municipalităţi/ administraţia locală sau cu alte persoane juridice cu capital integral sau parţial de stat;

- să achiziţioneze proprietăţi de la stat/ Fondul Naţional al Proprietăţii, altele decât cele scoase la licitaţie publică; prevederea se aplică şi rudelor apropiate;

- să încheie parteneriate tacite sau să obţină acţiuni la purtător altfel decât prin moştenire;

- să se folosească de persoana sa, nume sau renume, imagine, fotografie, înregistrare a vocii sau semnătură în scopuri publicitare;

- să folosească simboluri legate de activitatea sa oficială pentru a obţine beneficii.

Art.5 Un demnitar poate deţine o funcţie sau exercita acţiuni numai în concordanţă cu prevederile Constituţiei şi legilor ţării. Un oficial nu poate înfiinţa societăţi comerciale şi nu poate fi membru în conducere sau administrator al societăţii. Un oficial nu poate desfăşura activităţi comerciale. Dacă un membru al Consiliului Naţional este numit într-o funcţie publică a administraţiei de stat, alta decât membru al Guvernului sau secretar de stat, mandatul de parlamentar se întrerupe temporar.

Art.6 Un oficial în relaţie de colaborare cu o autoritate a statului, într-un domeniu în care acesta are un interes personal, este obligat să declare acest interes înaintea oricărei alte declaraţii. O asemenea declaraţie va fi făcută şi în situaţia în care ar putea genera beneficii partidului/coaliţiei din care demnitarul face parte, în cazul în care demnitarul are cunoştinţă de acest lucru. Declaraţia va fi înregistrată în proces-verbal, de autoritatea respectivă, cu prilejul şedinţei în care a fost făcută.
SPANIA
În privinţa răspunderii penale, art. 428-431 din Codul penal
 reglementează traficul de influenţă.
Art. 428 Cod penal prevede că: un funcţionar public sau o autoritate care influenţează un alt funcţionar sau autoritate publică, folosindu-se de prerogativele sale sau în orice altă situaţie care rezultă din relaţia sa personală ierarhică cu acesta din urmă, sau cu orice alt funcţionar/ofiţer public sau autoritate pentru a obţine o rezoluţie care poate genera direct sau indirect un beneficiu financiar pentru el însuşi sau o terţă parte, va suporta pedeapsa cu închisoarea de la şase luni la doi ani, amendă egală cu echivalentul de două ori a beneficiul intenţionat sau obţinut şi interzicerea ocupării unei funcţii publice  pentru o perioadă de 3 la 6 ani. 
Art. 429 Cod penal: Oricine influenţează un funcţionar public sau o autoritate în scopul de a profita de orice situaţie care rezultă din relaţia sa personală cu el sau cu un alt ofiţer public sau autoritate pentru a obţine o rezoluţie care poate genera direct sau indirect un beneficiu financiar pentru el sau pentru o terţă parte publică, este pasibil de pedeapsă cu închisoare de la 6 luni la 2 ani şi  amendă în cuantum de două ori valoarea beneficiului intenţionat sau obţinut.
Art. 430 Cod penal: Cei care, oferindu-se să se comporte în modul descris în articolele precedente, cer servicii, cadouri sau orice alte remuneraţii de la terţi, sau acceptă oferte sau promisiuni, sunt pasibili de o pedeapsă cu închisoarea între 6 luni şi 1 an.
Atunci când, în conformitate cu condiţiile stabilite la articolul 31 bis din Codul penal, o persoană juridică este responsabilă pentru infracţiunile definite în prezentul capitol, se impune pedeapsa unei amenzi de la 6 luni la 2 ani.
În conformitate cu normele stabilite în articolul 66 bis Cod penal, judecătorii şi  instanţelor judecătoreşti pot impune, de asemenea, sancţiunile stabilite în sub-secţiunile b) până la g ) din secţiunea 7 articolul 33.
Art. 431 Cod penal: În toate cazurile prevăzute în prezentul capitol şi în cel precedent, bunurile cerute, cadourile obţinute vor fi confiscate.

� http://www.cdep.ro./infoparl/dip.studiu?par1=1998&par2=72


� Carmen-Mariana DIACONU, Răspunderea penală a funcţionarului public în Codul penal francez, � HYPERLINK "http://www.revagrois.ro/PDF/2008_3_178.pdf" ��http://www.revagrois.ro/PDF/2008_3_178.pdf�


� Carmen-Mariana DIACONU, Răspunderea penală a funcţionarului public în Codul penal francez, http://www.revagrois.ro/PDF/2008_3_178.pdf


� http://www.revagrois.ro/PDF/2008_3_178.pdf


� Carmen-Mariana DIACONU, Răspunderea penală a funcţionarului public în Codul penal francez, � HYPERLINK "http://www.revagrois.ro/PDF/2008_3_178.pdf" ��http://www.revagrois.ro/PDF/2008_3_178.pdf�


� http://www.revagrois.ro/PDF/2008_3_178.pdf


� Carmen-Mariana DIACONU, Răspunderea penală a funcţionarului public în Codul penal francez, � HYPERLINK "http://www.revagrois.ro/PDF/2008_3_178.pdf" ��http://www.revagrois.ro/PDF/2008_3_178.pdf�


� Carmen-Mariana DIACONU, Răspunderea penală a funcţionarului public în Codul penal francez, � HYPERLINK "http://www.revagrois.ro/PDF/2008_3_178.pdf" ��http://www.revagrois.ro/PDF/2008_3_178.pdf�


� � HYPERLINK "http://www.legifrance.gouv.fr/affichCode.do;jsessionid=C2A86BE41FA9459729A590D16833C40F.tpdjo17v_1?idSectionTA=LEGISCTA000006181779&cidTexte=LEGITEXT000006070719&dateTexte=20140123" ��http://www.legifrance.gouv.fr/affichCode.do;jsessionid=C2A86BE41FA9459729A590D16833C40F.tpdjo17v_1?idSectionTA=LEGISCTA000006181779&cidTexte=LEGITEXT000006070719&dateTexte=20140123�


� http://www.revagrois.ro/PDF/2008_3_178.pdf


� http://www.cdep.ro./infoparl/dip.studiu?par1=2013&par2=11848


� � HYPERLINK "http://www.iuscomp.org/gla/statutes/StGB.htm#BXXX" ��http://www.iuscomp.org/gla/statutes/StGB.htm#BXXX�





� � HYPERLINK "http://www.cdep.ro./infoparl/dip.studiu?par1=2013&par2=11750" ��http://www.cdep.ro./infoparl/dip.studiu?par1=2013&par2=11750�


� http://www.cdep.ro./infoparl/dip.studiu?par1=2013&par2=11750


� http://www.psp.cz/cgi-bin/eng/docs/laws/2006/159.html


� http://www.psp.cz/cgi-bin/eng/docs/laws/2006/159.html


� � HYPERLINK "http://www.cdep.ro./infoparl/dip.studiu?par1=2013&par2=11750" �http://www.cdep.ro./infoparl/dip.studiu?par1=2013&par2=11750� 


� �HYPERLINK "https://www.riigiteataja.ee/en/eli/530102013048/consolide"��https://www.riigiteataja.ee/en/eli/530102013048/consolide�),


� �HYPERLINK "https://www.riigiteataja.ee/en/eli/523122013003/consolide"��https://www.riigiteataja.ee/en/eli/523122013003/consolide�).


� �HYPERLINK "http://www.legaltext.ee/text/en/X60027K9.htm"��http://www.legaltext.ee/text/en/X60027K9.htm�


�� HYPERLINK "http://www.knab.gov.lv/uploads/eng/on_prevention_of_conflict_of_interest_in_activities_of_public_officials.pdf" ��http://www.knab.gov.lv/uploads/eng/on_prevention_of_conflict_of_interest_in_activities_of_public_officials.pdf�


� � HYPERLINK "http://www.cdep.ro./infoparl/dip.studiu?par1=2013&par2=11750" ��http://www.cdep.ro./infoparl/dip.studiu?par1=2013&par2=11750�





� http://legislationline.org/documents/section/criminal-codes


� � HYPERLINK "http://www3.lrs.lt/pls/inter/dokpaieska.showdoc_l?p_id=366707&p_tr2=2" �http://www3.lrs.lt/pls/inter/dokpaieska.showdoc_l?p_id=366707&p_tr2=2�


� � HYPERLINK "http://www.cdep.ro./infoparl/dip.studiu?par1=2013&par2=11750" ��http://www.cdep.ro./infoparl/dip.studiu?par1=2013&par2=11750�


� https://www.boe.es/buscar/act.php?id=BOE-A-1995-25444

